Koordinatės: 55°33′18″š. pl. 21°59′15″r. ilg.﻿ / ﻿55.554888°š. pl. 21.98747°r. ilg.﻿ / 55.554888; 21.98747


|  Kvėdarnos kapinių koplyčia |
| --- |
|  |
| **Vyskupija** | Telšių |
| **Dekanatas** | Šilalės |
| **Savivaldybė** | Šilalės rajonas |
| **Gyvenvietė** | Kvėdarna |
| **Adresas** | Dariaus ir Girėno g. 31 |
| **Statybinė medžiaga** | medis |
| **Pastatyta** | 1860 m. |
| **Stilius** | liaudies architektūra |

**Kvėdarnos kapinių koplyčia** – koplyčia, stovinti Šilalės rajone, Kvėdarnoje, miestelio istorinės dalies vakariniame pakraštyje, netoli kelio  **193**  Kvėdarna–Švėkšna–Saugos . Čia įsikūrusios Kvėdarnos parapijos kapinės. Koplyčia pastatyta 1934 m. ant senųjų, XIX a. antrosios pusės laikotarpio pamatų. Koplyčioje per metus laikomos šv. Mišios tris kartus: Motinos ir Tėvo dienomis bei per Vėlines. Retai rengiamoms pamaldoms ji kaskart paruošiama – sustatomos atvežtinės kėdės, kilnojamas altorėlis.

Koplyčios viduje – vienos patalpos, tuščia erdvė
Koplyčia stūkso kapinių senojoje dalyje prie išilginio vidurio tako, rytinėje pusėje, link miestelio, kur nukreiptas koplyčios priekis. Nuo jos prasideda lėkštas kapinių šlaitas, link vartelių veda sudėti laiptai. Tai grakštus liaudiškos architektūros pastatas, aplinkui kurį telkiasi menotyriniu bei kalbiniu požiūriu vertingiausi antkapiniai paminklai ir kryžiai. Šalia jos, šiaurinėje pusėje, išsiskiria grupė aukštų granitinių obeliskų, pastatytų kunigams. Prie koplyčios palaidoti Kvėdarnos vikaras kun. Petras Glinskis (1874-1907), Pajūralio filijos kun. Vitalijus Pracevičius (1810-1882), altarista kun. Aleksandras Mylimas (1887-1942), kun. jubiliatas Aleksandras Narkevičius (1891-1972) ir kt.

Kapinių koplyčia pastatyta 1860 m. 1934 m. Juozapo Budreckio lėšomis koplyčia atnaujinta nuo pamatų.

1989–1993 m. parapijoje tarnaujant klebonui kun. Juozui Vaičiui, koplyčia buvo suremontuota, vidus iškaltas dailylentėmis.

Architektūra
------------

Medinė koplyčia pailga, šešiakampio plano, smailiu varpinės bokšteliu virš pagrindinio fasado. Koplyčioje nėra altoriaus, suolų ar kitų baldų. Per progines pamaldas naudojamas atsivežtas kilnojamas altorėlis, pastatoma kėdžių, kurias darbininkai paima ir grąžina klebonijai. Ant sienų pakabinti Kryžiaus kelio stočių paveikslai su originaliais, kriauklėmis papuoštais rėmeliais. Yra balkonas chorui su tekintų baliustrų tvorele. Visas patalpos vidus iškaltas dailylentėmis.

Galerija
--------

* Koplyčią supa kapinės. Kunigų kapai – priekyje, iš kairės
* Choro balkonas įremtas į šonines sienas, su laiptais iš vienos pusės
* Kryžiaus kelio paveikslai su kriauklių rėmeliais
* Altoriaus vietoje – Nukryžiuotojo kryžius su ornamentu
* Varpinės smailės kryžius

Šaltiniai
---------


|  |  |
| --- | --- |
|  | **Vikiteka: Kvėdarnos kapinių koplyčia** – vaizdinė ir garsinė medžiaga  |

1. ↑  Kvėdarnos Švč. Mergelės Marijos Nekaltojo Prasidėjimo parapija.(vyskupijos inf.)
2. ↑  „Objekto Nr. 17094 išsamus aprašymas". Lietuvos Respublikos kultūros vertybių registras.
3. ↑  Šilalės muziejus. Kvėdarnos seniūnija. Kapinių koplytėlė Archyvuota kopija 2019-12-30 iš Wayback Machine projekto.
4. ↑  *Kvėdarna*. Visuotinė lietuvių enciklopedija, T. XI (Kremacija-Lenzo taisyklė). – Vilnius: Mokslo ir enciklopedijų leidybos institutas, 2007
5. 1 2  Kazys Žąsytis.  Serija „Lietuvos valsčiai. Kvėdarna". 235, 653, 659 p.